정조 9년
乙巳十二月二十五日辰時。上御誠正閣。大臣備局堂上引見入侍時。左議政洪樂性。行司直李命植。行工曹判書金華鎭。行司直金魯鎭。行戶曹判書趙㻐。行司直鄭昌聖。兵曹判書徐有隣。禮曹判書金履素。行副司直鄭好仁。右參贊徐有慶。行副司直徐浩修。江華留守嚴璹。刑曹判書李在簡。開城留守尹塾。吏曹判書趙時俊。行副司直尹蓍東。行都承旨金尙集。刑曹參判李文源。行副司直洪秀輔李秉模。吏曹參判沈豐之。行副司直金思穆。掌令宋益中。副應敎李敬一。右副承旨洪仁浩。假注書李敬五。事變假注書李宗烈。記注官金健修。記事官尹行任。以次進伏訖。樂性進前曰。雪後日寒斗緊。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。近日寒事。挽近所罕。世子宮凡節。何如。上曰。連得好過矣。樂性曰。此原春監司李時秀狀啓也。以爲。明春合操營將巡點。何以爲之事。請令廟堂稟旨。分付。而勸別武都試。依例設行爲辭矣。本道雖經荐歉。今年穡事。旣已稍登。民力亦可少舒。詰戎重政。不可一向停廢。明春習操及營將巡點勸別武都試。竝依例設行之意。分付。何如。上曰。春操時値方農。本道纔經大賑。凋瘵未蘇。戎政雖重。民力宜顧。特爲停止。可也。樂性曰。習操旣下停止之命。而都試則雖値歉歲。未嘗停廢。依例設行之意。分付。何如。上曰。依爲之。巡點則一體置之。可也。出擧條樂性曰。此北兵使閔義赫狀啓也。以爲。行營屬軍兵合操。茂山以北各衛軍兵明春巡操。請令廟堂稟旨。分付矣。今年北關穡事。雖遜於三南。而旣不至歉荒。則邊上詰戎之政。多年停廢。極涉疎虞。明春習操巡操。依例設行之意。分付。何如。上曰。一體停止。可也。出擧條樂性曰。行司直李命植。嶺南句管堂上。行司直徐浩修。北關句管堂上。吏曹參判沈豐之。湖西句管堂上。禮曹判書金履素。關東句管堂上差下。何如。上曰。依爲之。出擧條上曰。作隊船事。事係漕運。大政今筵。不可不商量決定。卿等更陳所見。可也。左議政洪樂性曰。作隊船事。專爲漕運而設。以今年言之。嶺南漕船則不無臭載之患。而作隊船則無弊載運。姑無不便之端。而纔成節目。旋卽停罷。則恐有銷刻之嫌。臣意則行之一二年。的見其利害。然後徐議處之。似好矣。吏曹判書趙時俊曰。甲乙之論。多有參差。而船人之願。在於作隊。且外邑誅求之弊。或可少捄。故臣亦與議於成節目之時。而無他弊端。可以久遵。亦不可預料矣。兵曹判書徐有隣曰。臣之區區淺見。或者有裨於禁誅求利漕運。故成節目擧行。到今別無他可達之辭。而亦不敢以一番漕運之幸免臭載。質言其永久無弊矣。行戶曹判書趙㻐曰。作隊節目之頒布於兩湖已久。今年初運。又以作隊船擧行。而旣無臭載之弊。況開春發船之期。又已迫近。目今事勢。有難變改。雖以事理言之。利害參半。則姑以疑則少嘗之義。行之數年。明知其有害無益。然後始爲變通。恐合事宜矣。行都承旨金尙集曰。作隊船便否。臣雖未能詳知。而似聞京江船人。自願某某邑下去。捧稅之際。渠自主張。憑藉侵虐。罔有紀極。而至於臭載之患。則亦是作隊船之所不免。年前已事卽其驗也。臣之愚意。但見其有弊。未見其爲效。姑且試可之議。未知其必然矣。行司直金魯鎭曰。作隊船利害。臣亦未能的知。故以姑試之意。前有所陳達。而反復細究。則假使初運而無弊。難保再運之無弊。今年而有效。亦難保其明年之有效矣。行司直鄭昌聖曰。作隊船之利害。臣旣未能講究。無以的知。而但邑吏之徵索。船漢之弄奸。皆由於利心。若有紀綱。使人畏法。則勿論作隊與否。自當禁戢。不然則其弊未必省減。況年前作隊之設。已有臭載之患。則將來難保其永久遵行。雖近銷刻之嫌。猶勝於乍行旋罷。不必以節目之頒下爲拘。及今還寢。似無妨矣。行司直李命植曰。作隊船便否。臣則不能詳知之意。已達於前日筵席。而若知其爲弊而無益。則不必以銷刻爲嫌。且今年行而明年罷。則獨非銷刻乎。或其利害有所未盡詳知者。則明年姑勿行。以待爛商後自再明年行之。亦好矣。刑曹判書李在簡曰。作隊船利害。臣雖未能詳知。而欲捄臭載。若爲作隊。此實京江船人輩利窟。外邑之受害。姑勿論。無限末流之弊。若値兩湖失稔。米直稍騰。則必以代錢。輸來都下市上及各樣貢人之米。貿聚收納。而此爲年久。又生奸計。預買貢物。締結吏輩。以至於庫中移施之患。然則運來之米少。貿納之米多。畿甸雖爲年豐。似無米歇之理。都民生計轉益艱窘。有甚於今日臭載之時。只有其害而少無所益矣。行工曹判書金華鎭曰。作隊船之易生弊端。臣於向筵。已有仰奏。而監色輩之徵索情債。雖或禁止。船主又若符同監色。濫捧分利。則其所貽害。殆有倍於未作隊之前。此亦不可不慮矣。行副司直鄭好仁曰。作隊之弊。諸臣已皆仰奏。而雖以銷刻言之。刻印之時。未及周思。旣覺之後。卽地銷印。今知其有弊。則不必以銷刻爲嫌矣。刑曹參判李文源曰。作隊船利害。姑捨是。只就可罷不可罷而論之。則今春頒降節目後。因兩道臣覆難。旣有待明年擧行之命。到今明知其有弊。而又命永罷。少無不可矣。上曰。大抵作隊船更設之議。始於辛丑夏。伊時湖南臭載穀包。殆近萬數。別下責諭。俾盡矯弊之方。該道伯狀請加設漕倉。而栽松十年。能作船材云云。決知爲行不得之事。誠迂且妄矣。且使江民。蕩析厥居。封山童濯後已者。莫非該道伯疎闇所致。原狀啓。特命勿施矣。今此作隊之議。出於下策之下策。非不知已試之蔑效。然於裝運之際。權在列邑。瑣瑣鄙俚之說。至登於沙格取供之啓。卿等執此力請。第令成出合行事目。徐究便否之何居。而自有春間兩湖伯防報本事。已屬中止之科。隨聞筵臣言。更考戊子年湖南伯洪樂仁疏本。有益知其所不知者。湖民之受弊。前後豈或有間。卿等雖以浮價之勿復加斂爲言。而船人之替納。未可必則湖民之受困。當自如。加斂與不加斂。不須論矣。且聞向年設施時。種種加斂。名色尙多。至今侵徵云云。已革之法。猶且因循。應斂之地。能不染手乎。卿等又以近來宮納之自度支捧給爲弊。必不若前爲言。而宮納雖曰乍歇。營納依前自在。況營納元數比宮納。不啻倍蓗者乎。卿等又以執船時官吏誅求。爲臭載之弊源。朝家則以爲外邑官吏誅求之現發。內有戶惠廳。外有道伯。或可隨現嚴繩。若於京司抽籤之際。又有奸嬀如外邑。然則其貽侮取笑。尤當如何。卿等言節節有莫曉處。至於戶判筵奏中疑則少嘗之云云。亦有大不然者。以予所見。仍罷之間。利害較然。疑之一字。非所可論。自朝家視之。江民湖民。均吾赤子。漕倉之不設。爲江民也。作隊之不設。爲湖民也。年前則特軫江民之弊。至遣繡衣而慰諭之。今於湖民疾苦。明知其難支。然又區區於臭載一事。荏苒時月。然疑不決。則湖民能無向隅之歎乎。況初運以後。更不送運。所下事目。亦令姑置。到今作隊一款。莫如已之之爲便。元節目置之。此意。自廟堂行會該道。至如救弊之道。惟在守宰之得其人。不在設倉與作隊。戊子近萬包臭載。卽漕倉船也。丁亥五千石臭載。卽作隊船也。此豈非已然之明驗乎。誠如卿等言。纔有臭載。便欲更法。則痛懲戊子丁亥已事。勿論漕倉與作隊。一竝革罷。似無妨。謀國之計固如是乎。自明年申禁臭載用奸之弊。守令之誅求沙格者。晩時裝載者。不勤護送者。分等勘律。沙格之敗船或和水者。或誅或配。斷不饒貸。若有道伯之慢不致察者。別樣重勘。設令道伯守宰遞易頻仍。此猶屬細故。該道該邑。苟能畏法奉公。臭載不期無而自無。竝以此意嚴飭。可也。出擧條上曰。昨因兵判回啓。已有所判下者。而挾輦把摠及肖官陞遷一款。宜有定制。大臣與曾經兵判人。各陳所見。可也。左議政洪樂性曰。兵判回啓未及見之。而把摠哨宮之每都目陞遷。不但朔數之太促。履歷有高低。薦亦不一。有難卒乍間稟定。使兵判爛商朔數及陞遷之規。成出節目。似好矣。兵曹判書徐有隣曰。臣於昨日。倉卒回啓。思未周詳。語欠別白。誠不勝惶悚。而把摠則自當依前陞資。至於哨官則薦有高下。品有階梯。遷轉初仕。實難指的。故果以隨品陞敍仰對。而若無一定之制。則易致疑眩。且毋論把摠哨官。計朔計仕等節。恐不可無照例講定之擧矣。行司直李命植曰。把摠旣許每都政陞擬。則哨官。亦宜有遷轉之道。而當限幾朔。稍近於軍門將官出六。則似好矣。行工曹判書金華鎭曰。挾輦哨官。又作陞遷之窠。則次知校屬及鎗劍將輩。必有覬之望。哨官之有勤勞者。或以特恩除職。而亦爲計朔定限。則恐好矣。行副司直鄭好仁曰。數年以來。挾輦將之每都目陞資。不但爲閑散堂上之捷徑。哨官亦不無抑鬱之歎。陞六與初仕。惟在於兵曹節目之如何。而不可無計仕之道。且把摠哨官。俱是莫重侍衛之任。則該大將之劃送。未免事體之屑越。此後差出時。必稱挾輦把摠挾輦哨官望。以作區別之道。或有事故。至於不得已給暇代送之境。則必爲草記後施行。以重事面。爲宜矣。行戶曹判書趙㻐曰。臣於此。旣無所料量。故頃日下詢之時。已以不敢臆對之意。仰奏矣。行副司直徐浩修曰。臣則訓將疏本。兵曹回啓。俱未及得見。旣無料量。不敢臆對矣。刑曹判書李在簡曰。挾輦把摠每都目陞資。已是捷徑。而今若又許哨官之陞六或初仕。則亦一倖門。恐不可輕議矣。樂性曰。臣意則俄已仰達矣。事係官方。不可率爾決定。使兵判爛商定制後。成節目啓下。以爲擧行之地。恐合事宜矣。上曰。依爲之。華鎭曰。把摠哨官。不計久勤與否。一從該營所報而遷轉。則終有欠於官制。毋論把摠哨官。每於劃送挾輦之時。草記啓下。以爲計仕憑考之道。似得宜矣。上曰。此言亦好。令兵判筵退後。更爲爛商。都政前稟處。可也。有隣曰。事關變通。不可不爛加商確。稟旨定制。而都政只隔一日。其前恐未及周旋矣。上曰。此哨官已準朔數陞六區處。從速指一稟處。可也。出擧條樂性曰。去十五日月蝕時。救食則備邊司雖已擧行。而大典通編。救蝕衙門。旣無備邊司。本司且是權設衙門則自明年日蝕爲始。勿爲擧行之意。敢此仰達矣。上曰。依爲之。出擧條㻐曰。闕內諸處奉審修改。每以四季朔。依例擧行。而頃於秋奉審草記批旨。有待解凍爲之之命矣。今朔奉審修改之節。亦當依此。待明春一體擧行乎。上曰。依爲之。出擧條履素曰。來丙午別試文武科初試擇日。以二月初二日啓下。而初三日釋菜相値。故館學儒生。勢難赴試云。別試初試。以初四日退行。而原粘目中改付標以入之意。敢稟。上曰。依爲之。出擧條仁浩曰。執義李延伋。承牌詣臺之後。謂有身病。旋卽出去。事甚未安。推考。何如。上曰。依爲之。出擧條益中進前傳啓。仁浩曰。掌令宋益中。展看笏記之際。擧措多錯。揆以臺體。不可無警。推考。何如。上曰。依爲之。出擧條益中避嫌曰。臣以遐土賤蹤。濫除臺職。猥登筵席。展閱笏記之際。擧措慌忙。至被承宣請推之擧。其何可一刻晏然於臺次乎。請命遞斥臣職。上曰。勿辭。亦勿退待。仁浩曰。臺臣避嫌。例當進前奏達。而掌令宋益中。無端就次後。始爲避嫌。有損臺體。推考。何如。上曰。依爲之。出擧條仁浩曰。掌令宋益中。筵席擧措。轉益顚錯。臺體之壞損。無復餘地。推考警責。何如。上曰。遠人。無怪其不識筵體。勿推。可也。出擧條敬一曰。掌令宋益中。傳啓之際。擧措慌忙。奏對糢糊。大損臺體。事極駭然。罷職。何如。上曰。生疎所致。不允。益中避嫌曰。臣本愚魯謭劣。百不猶人。而初登筵席避啓之際。不善周旋。又被承宣請推之擧。以何顔面。一刻冒據於臺次乎。請命遞斥臣職。上曰。一筵四避。前所未聞。勢難例批。依啓。仍命書榻敎曰。明日當由月覲門。展拜景慕宮。該房知悉。上曰。下直守令入侍。出榻敎賤臣承命出。與吉州牧使李燁。昆陽郡守趙雲履偕入進伏。上命諸守令進前。燁進奏職姓名。上曰。邊禁至嚴。下去。惕念爲之。可也。雲履進奏職姓名。上曰。昆陽之難治。爾知之乎。雲履曰。知之矣。上曰。爾何以爲治乎。雲履曰。當誠心恤民矣。仁浩曰。昆陽郡守趙雲履。奏對旣甚糢糊。擧措又多顚錯。推考警責。何如。上曰。奏對儱侗。拿處。可也。出擧條又命書榻敎曰。昆陽郡守趙雲履拿處分揀。仍爲下直。仍命退。諸臣以次退出。